สั่งหน่วยงานที่เกี่ยวข้องเตรียมรับมือไฟป่าและหมอกควัน กำหนดมาตรการควบคุมเฉพาะเมื่อเกิดวิกฤต PM 2.5
พลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี สั่งการกระทรวงทรัพยากรธรรมชาติและสิ่งแวดล้อมและกระทรวงมหาดไทย หารือกับหน่วยงานที่เกี่ยวข้อง ร่วมกันกำหนดมาตรการเฉพาะในการควบคุมภาคอุตสาหกรรม ภาคการขนส่งและภาคการเกษตรกรรมในระดับพื้นที่ ให้มีผลในทางปฏิบัติที่เป็นรูปธรรมช่วงวิกฤติสภาพอากาศปิด เพื่อร่วมกันหยุดและลดต้นเหตุของปัญหาฝุ่นและควัน หลังคุณภาพอากาศค่า PM 2.5 ปัจจุบันเกินมาตรฐานมีผลกระทบต่อสุขภาพในหลายพื้นที่ พร้อมย้ำฝ่ายปกครองและภาคการเกษตรระดับท้องถิ่น เข้าไปช่วยเหลือให้คำแนะนำและกำหนดมาตรการควบคุมจำกัดการเผาพืชไร่ที่เหมาะสมกับเกษตรกร ซึ่งปัจจุบันยังคงพบการเผาพืชไร่โดยปราศจากการควบคุมกระจายตัวรอบชุมชนเมืองและในภูมิภาคหลายพื้นที่อย่างต่อเนื่องสำหรับสถานการณ์ไฟป่าและหมอกควันในพื้นที่ 17 จังหวัดภาคเหนือ ปัจจุบันภาพรวมสถานการณ์ดีขึ้น พบปริมาณจุดความร้อนลดลงกว่าร้อยละ 50 เมื่อเปรียบเทียบกับปีที่แล้ว ขอให้เฝ้าระวังและตั้งอยู่ในความไม่ประมาท เตรียมซักซ้อมแผนเผชิญเหตุให้พร้อมรับมือกับภัยแล้งในเดือนมีนาคม-เมษายน คาดว่าจะพบปริมาณจุดความร้อนในพื้นที่มากขึ้น พร้อมทั้งให้จัดฝึกอบรมประชาชนที่อาศัยอยู่ในพื้นที่ป่า จัดตั้งเป็น “ชุดพิทักษ์ไฟป่า” ช่วยแจ้งเตือนพิสูจน์ทราบ ร่วมควบคุมไฟป่าขั้นต้นในแต่ละพื้นที่ ก่อนเกิดความเสียหายจนยากเกินควบคุม